CELEX: 62008TN0176
Language: el
Date: 2008-05-09 00:00:00
Title: Υπόθεση T-176/08: Προσφυγή-αγωγή της 9ης Μαΐου 2008 — Infeurope κατά Επιτροπής των Ευρωπαϊκών Κοινοτήτων

5.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/44
            
         Προσφυγή-αγωγή της 9ης Μαΐου 2008 — Infeurope κατά Επιτροπής των Ευρωπαϊκών Κοινοτήτων
   (Υπόθεση T-176/08)
   (2008/C 171/84)
   Γλώσσα διαδικασίας: η αγγλική
   Διάδικοι
   
      Προσφεύγουσα-ενάγουσα: Infeurope SA (Λουξεμβούργο, Λουξεμβούργο) (Εκπρόσωπος: O. Mader, avocat)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               Να διαπιστώσει ότι η Ευρωπαϊκή Επιτροπή δεν ακύρωσε την απόφαση περί αναθέσεως από το ΓΕΕΑ συμβάσεων-πλαισίων βάσει του διαγωνισμού AO/042/05 για τη σύναψη δημόσιας σύμβασης περί παροχής συντήρησης πληροφορικών συστημάτων·
            
         
               —
            
            
               να διαπιστώσει ότι η Ευρωπαϊκή Επιτροπή δεν έλυσε τις ειδικές συμβάσεις που συνήφθησαν δυνάμει των εν λόγω συμβάσεων-πλαισίων·
            
         
               —
            
            
               να καταδικάσει την Ευρωπαϊκή Επιτροπή να καταβάλει στην προσφεύγουσα-ενάγουσα το ποσό των 37 002 ευρώ, πλέον τόκων με επιτόκιο 4 % επί του ποσού των 31 650 ευρώ από 29ης Αυγούστου 2006 και με επιτόκιο 4 % επί του ποσού των 1 702 ευρώ από 3ης Μαΐου 2008· και αντιστοίχως τόκους με επιτόκιο 8 % επί του ποσού των 37 002 ευρώ από την ημερομηνία της εκδόσεως της αποφάσεως·
            
         
               —
            
            
               να καταδικάσει την Ευρωπαϊκή Επιτροπή να καταβάλει στην προσφεύγουσα-ενάγουσα το ποσό των 1 209 037 ευρώ, πλέον τόκων με επιτόκιο 4 % από 3ης Μαΐου 2008, και αντιστοίχως τόκους με επιτόκιο 8 % από την ημερομηνία της εκδόσεως της αποφάσεως·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα-ενάγουσα ζητεί από το Πρωτοδικείο να διαπιστώσει ότι η Επιτροπή δεν ακύρωσε την απόφαση του Γραφείου Εναρμονίσεως στο πλαίσιο της Εσωτερικής Αγοράς (ΓΕΕΑ) περί αναθέσεως πολλαπλών συμβάσεων-πλαισίων για την παροχή υπηρεσιών συντήρησης υλικού πληροφορικής βάσει του διαγωνισμού AO/042/05 που προκήρυξε το ΓΕΕΑ «E-Alicante: Πληροφορική υποστήριξη στα συστήματα της κύριας δραστηριότητας του ΓΕΕΑ» (1) και δεν έλυσε τις αντίστοιχες ειδικές συμβάσεις που συνήφθησαν δυνάμει των εν λόγω συμβάσεων-πλαισίων.
   Η προσφεύγουσα υποστηρίζει ότι η διαδικασία ανάθεσης της σύμβασης καθώς και η εφαρμογή των ειδικών συμβάσεων κατόπιν της αναθέσεως πάσχουν από σοβαρές πλημμέλειες όπως: πλημμελή κριτήρια αναθέσεως, πλημμελής σύνθεση της επιτροπής εκτιμήσεως, το γεγονός ότι οι συμβάσεις ανατέθηκαν μετά τη λήξη της προθεσμίας για την εγκυρότητα της καταθέσεως των προσφορών και ότι το ΓΕΕΑ δέχθηκε διάφορες σημαντικές τροποποιήσεις των όρων των ειδικών συμβάσεων.
   Η προσφεύγουσα προβάλλει ότι το ΓΕΕΑ, ως αναθέτων φορέας, παραβίασε τις αρχές της ίσης μεταχείρισης, της διαφάνειας και της χρηστής διοικήσεως και χρησιμοποίησε εσφαλμένα το μέσο των συμβάσεων-πλαισίων. Το Γραφείο παραβίασε περαιτέρω πολλές διατάξεις του Δημοσιονομικού Κανονισμού (2).
   Η προσφεύγουσα υποστηρίζει ότι η Επιτροπή, ως ελεγκτική αρχή του ΓΕΕΑ (3), δεν έλαβε τα κατάλληλα μέτρα κατά των πλημμελειών αυτών. Η προσφεύγουσα προβάλλει ότι το περιθώριο εκτιμήσεως της Επιτροπής για τη λήψη ή όχι μέτρων κατά των παραβιάσεων της νομοθεσίας και για την αποκατάσταση της νομιμότητας είναι μηδενικό και αποτελεί επομένως υποχρέωση να ενεργήσει.
   Εξάλλου, η προσφεύγουσα ζητεί αποζημίωση για τη ζημία που υπέστη από τις πλημμέλειες της εν λόγω διαδικασίας αναθέσεως της σύμβασης και της επακόλουθης εφαρμογής της.
   
      (1)  ΕΕ 135-144019.
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ΕΕ L 248, σ. 1.
   
      (3)  Το άρθρο VI.4.2 της προκήρυξης της συμβάσεως σχετικά με τις διαδικασίες προσφυγής παραπέμπει στο άρθρο 118 του κανονισμού (ΕΚ) 40/94, της 20ής Δεκεμβρίου 1993, για το κοινοτικό σήμα (ΕΕ L 11, σ. 1) το οποίο ορίζει: «Η Επιτροπή πρέπει να επιληφθεί μέσα σε προθεσμία ενός μηνός από την ημέρα κατά την οποία ο ενδιαφερόμενος έλαβε για πρώτη φορά γνώση της αμφισβητούμενης πράξης».